|  |
| --- |
| № исх: 11-12/262 дз от: 30.03.2024  № вх: 935-1//11-12/262дз/ДС-527 от: 01.04.2024 |

**Қазақстан Республикасы Парламенті Мәжілісінің депутаттарына**

*(тізім бойынша)*

*2024 жылғы 18 қаңтардағы № ДС-527 сауалға*

**Құрметті депутаттар!**

Сіздердің пиротехникалық бұйымдарды пайдалануға байланысты қызметті реттеуге қатысты депутаттық сауалдарыңызды қарап, мынаны хабарлаймын.

«Рұқсаттар және хабарламалар туралы» Заңға сәйкес жарылғыш және пиротехникалық *(оның ішінде азаматтық)* заттар мен бұйымдарды әзірлеу, өндіру, сатып алу, өткізу, сақтау жөніндегі қызметті тек заңды тұлғалар ғана жүзеге асырады.

2023 жылы өткізіліп жатқан іс-шаралардың нәтижесінде пиротехникалық бұйымдарды сақтау, есепке алу, пайдалану, тасымалдау, жою қағидаларының 922 бұзушылығы анықталды.

***Анықтама:*** *тауарлардың немесе өзге де заттардың заңсыз саудасы бойынша – 886 факт, азаматтық пиротехникалық заттар мен оларды қолдана отырып жасалған бұйымдарды сақтау, есепке алу, пайдалану, тасымалдау, сату, жою, әкелу, әкету тәртібін бұзу – 4 факт, елді мекендерде және ол үшін бөлінбеген жерлерде жеке тұлғалардың тыныштығын бұзатын пиротехникалық бұйымдарды қолдану – 32 факт анықталды.*

*Бұзушылардан 10 мыңнан астам дана және 2,7 мың қорап сертификатталмаған пиротехникалық өнім тәркіленді.*

Құқық бұзушылық үшін жаза 5-тен 70-ке дейін айлық есептік көрсеткіш мөлшерінде *(11076-дан 258440 теңгеге дейін)* айыппұл салуға әкеп соғады.

Өз кезегінде Ішкі істер министрлігі өртке қарсы қызмет органдарымен бірлесіп мереке күндері өрт қауіпсіздігі ережелерін сақтау және сертификатталған пиротехниканы пайдалану бойынша үнемі ауқымды түсіндіру жұмыстарын жүргізеді.

Сонымен қатар көрсетілген шаралар жеткіліксіз, осыған байланысты пиротехникалық өнімнің айналымы талаптарын күшейту бойынша мынадай бірқатар іс-шаралар қабылдануда:

жеке тұлғалардың пиротехниканы пайдалануын шектеу мақсатында жеке тұлғалардың пайдалануына рұқсат етілген пиротехникалық өнімдер тізбесі әзірленіп, бекітілетін болады;

тұрмыстық мақсаттағы пиротехникалық өнімдерді айқындау үшін оларды тек арнайы белгіленген орындарда пайдалануға рұқсат ете отырып, өрт қауіпсіздігі қағидаларын реттейтін заңнамалық актілерге түзетулер енгізу бойынша жұмыс жүргізілуде;

***Анықтама:*** *тұрмыстық пиротехниканы пайдалану үшін ашық ауада арнайы бөлінген орындарды айқындау жергілікті атқарушы органдарға, көрсетілген орындарды өрт сөндіру құралдарымен, арнайы белгілермен және т.б. жарақтандыруға қойылатын талаптарды сақтау өрт қауіпсіздігі бойынша уәкілетті органға жүктелетін болады.*

заңды тұлғаларға кәмелетке толмағандарға және алкогольдік мас күйдегі адамдарға пиротехниканы сатуға заңнамалық түрде тыйым салу, сондай-ақ қызмет түріне лицензияның күшін жоюға дейін аталған талаптарды бұзғаны үшін жауапкершілікті қарастыра отырып, көрсетілген адамдардың оны пайдалануына тыйым салу мәселесі пысықталуда;

***Анықтама:****пиротехникалық өнімдерді заңсыз өткізгені үшін әкімшілік жауапкершілік (25 айлық есептік көрсеткіш мөлшерінде айыппұл) қарастырылған, тауарды тәркілеу және жою түріндегі қосымша жазалау шаралары жоқ, құқық бұзушылар айыппұл төлеп, оны өткізуді жалғастырады.*

Әкімшілік құқық бұзушылық туралы кодекстің 196-бабын тауарды тәркілеу және жою бөлігінде *(еркін саудасына тыйым салынған немесе Қазақстан Республикасының заңнамасымен шектелген тауарлармен және өзге де заттармен сауда жасау)* нақтылау.

Интернет-дүкендер, маркетплейстер, мессенджерлер, курьерлік және пошта қызметтері арқылы өткізілетін пиротехникалық бұйымдар сәйкестікті растау жөніндегі уәкілетті органдардың сәйкестендіру құралдарымен міндетті таңбалауға жататын және пиротехникалық өнімнің сатуға жарамдылығын айқындай отырып, тауарлардың жекелеген түрлерінің тізбесіне енгізілетін болады.

Бұдан басқа ел аумағында көптеген жағдайларда сертификатталмаған пиротехникалық өнім пайдаланылатынын ескере отырып, оның ел аумағына әкелу фактілерін болдырмау үшін мүдделі қызметтер *(Қаржымині, СИМ, ҰҚК, ТЖМ және ІІМ)* пиротехникалық өнімнің заңсыз айналымын анықтау және жолын кесу жөніндегі жұмысты *(бірлескен іс-шаралар жоспары)* күшейтетін болады.

Осылайша аталған шаралар қауіпсіздікті арттыруға және Қазақстандағы азаматтық пиротехника айналымына байланысты тәуекелдерді азайтуға мүмкіндік береді деп пайымдаймыз.

**О. Бектенов**

*орын. А. Еденбаев*

*Тел. 74-52-15*

**Депутаттардың тізімі:**

**«AMANAT» партиясы фракциясының мүшелері**

1. Н.А. Сәрсенғалиев

2. Ү. Шапақ

**«Ауыл» ҚДП партиясы фракциясының мүшесі**

3. Е.Б. Саурықов

**«RESPUBLICA» партиясы фракциясының депутаты**

4. Н. Тау